Príloha E

BOZP pri výkone služby policajta  
(MV SR)

Zdroj údajov: MV SR  

Informácia
o stave  bezpečnosti a ochrany zdravia pri práci,  pracovnej úrazovosti, chorôb z povolania a iných poškodení zdravia z práce v rezorte Ministerstva vnútra 
Slovenskej republiky v roku 2010

1.	Úvod
Realizovanie opatrení na zaistenie bezpečnosti a ochrany zdravia podľa platných všeobecne záväzných právnych a technických predpisov je dôležitým sociálnym faktorom a je neoddeliteľnou súčasťou každodennej činnosti riadiacich funkcionárov v pôsobnosti útvarov Ministerstva vnútra Slovenskej republiky (ďalej len „MV SR“).
Cieľom je, aby sa dobrou úrovňou v oblasti bezpečnosti a ochrany zdravia zabránilo možným nenahraditeľným stratám na životoch a zdraví príslušníkov Policajného zboru, Hasičského a záchranného zboru a Horskej záchrannej služby (ďalej len „príslušník“), štátnych zamestnancov, zamestnancov vo verejnej službe a zamestnancov v pracovnom pomere (ďalej len „zamestnanec“), ako aj pri následných dopadoch, keďže okrem humánneho aspektu predstavujú v nemalej miere veľké materiálne straty pre spoločnosť a rodiny postihnutých.
Obsahom informácie sú poznatky dozorného orgánu ministerstva z oblasti bezpečnosti a ochrany zdravia získané v roku 2010.

2.	Orgány dozoru v oblasti BOZP
Dozorným orgánom bezpečnosti a ochrany zdravia na ministerstve je inšpekcia práce MV SR (ďalej len „inšpekcia práce“). Jej hlavnou úlohou je zabezpečiť presadzovanie bezpečnosti a ochrany zdravia pri výkone štátnej služby príslušníkov a práce zamestnancov ministerstva podľa
a)	zákona č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov (ďalej len „zákon č. 125/2006 Z. z.“),
b)	zákona č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov (ďalej len „zákon č. 73/1998 Z. z.“),
c)	čiastky 57 z 27. augusta 2007 vestníka Ministerstva vnútra Slovenskej republiky, ktorou sa vydáva nariadenie Ministerstva vnútra Slovenskej republiky o organizačnom poriadku Ministerstva vnútra Slovenskej republiky v znení neskorších predpisov.
Činnosť inšpekcie práce  je zameraná hlavne na
a)	dozor nad dodržiavaním všeobecne záväzných právnych predpisov a ostatných predpisov na zaistenie bezpečnosti a ochrany zdravia pri práci (ďalej len „BOZP“), bezpečnosti technických a vyhradených technických zariadení, vrátane predpisov upravujúcich faktory pracovného prostredia,
b)	dozor nad dodržiavaním podmienok výkonu štátnej služby príslušníkov a práce zamestnancov, vrátane pracovných podmienok žien, mladistvých a osôb so zmenenou pracovnou schopnosťou,
c)	metodické riadenie a kontrolu činnosti v oblasti vykonávania bezpečnostnotechnickej služby v jednotlivých útvaroch MV SR,
d)	odborné usmerňovanie výchovy a vzdelávania príslušníkov a zamestnancov MV SR v oblasti BOZP,
e)	navrhovanie opatrení na zlepšenie stavu v oblasti BOZP pri vykonávaní štátnej služby príslušníkov a práce zamestnancov v jednotlivých útvaroch MV SR,
f)	presadzovanie  zásad prevencie pri 
1.	plánovaní nových stavieb, rekonštrukcií objektov, výberu  nových technických a vyhradených technických zariadení a bezpečných pracovných postupov, 
2.	identifikácii a hodnotení rizík, vrátane identifikovania a hodnotenia neodstrániteľných nebezpečenstiev a ohrození ktoré vyplývajú z navrhovaných riešení vo vopred určených podmienkach, 
g)	poskytovanie poradenstva nadriadeným a vedúcim zamestnancom útvarov MV SR v otázkach zaistenia BOZP pri plnení svojich úloh,
h)	predkladanie správ ministerstvu a ďalším orgánom štátnej správy o stave BOZP  a o činnosti inšpekcie práce,
i)	spoluprácu s ostatnými rezortnými ministerstvami ozbrojených zložiek a Národným inšpektorátom práce pri koordinovaní a zabezpečovaní inšpekcie práce a
j)	iné plánované činnosti. 

3.	Ciele, úlohy a priority orgánu dozoru v roku 2010
Ciele, úlohy a priority inšpekcie práce všeobecne určuje zákon č. 125/2006 Z. z. a zákon  č. 73/1998 Z. z., podľa ktorých sa zabezpečoval v roku 2010 výkon inšpekcie práce 
a)	presadzovaním BOZP  v útvaroch MV SR pri stavebných a kolaudačných konaniach,
b)	vykonávaním konzultačnej a poradenskej aktivity v oblastiBOZP v etape predprojektovej a projektovej prípravy stavieb, rekonštrukcií a modernizácií stavieb a priestorov pre Policajný zbor (ďalej len „PZ“) a Hasičský a záchranný zbor (ďalej len „HaZZ“). 
Pre Inšpekciu práce ministerstva to znamenalo vykonávanie preventívnej činnosti týkajúcej sa BOZP  v konkrétnych podmienkach výkonu štátnej služby príslušníkov PZ a HaZZ a zároveň patrilo k jej prioritným úlohám.
Vzhľadom na množstvo času, ktorý inšpektori práce venovali tejto aktivite, ich pozornosť bola v primeranom rozsahu venovaná aj komplexným previerkam zameraným na prevenciu služobnej a pracovnej úrazovosti a na zvyšovanie úrovne riadenia BOZP v útvaroch MV SR.
Na základe analytického hodnotenia poznatkov inšpekcie práce z predchádzajúceho roku je potrebné ustanoviť plán činnosti inšpekcie práce  na nasledujúce obdobia, s cieľom naďalej plniť požiadavky vyplývajúce zo všeobecne záväzných právnych a ostatných predpisov na zaistenie BOZP  príslušníkov a zamestnancov MV SR, s prioritnými úlohami zameranými na 
a)	zintenzívnenie výkonu inšpekcie práce, najmä v oblasti realizácie úloh Koncepcie BOZP v Slovenskej republike na roky 2008 až 2012, s cieľom kvalitatívne zlepšiť daný stav v oblasti BOZP,
b)	výchovu, vzdelávanie a odborné poradenstvo pre nadriadených a vedúcich zamestnancov MV SR vrátane osôb zabezpečujúcich plnenia úloh bezpečnostnotechnickej služby     v útvaroch MV SR.

4.	Prehľad výkonov dozorného orgánu a najzávažnejšie zistenia
Do pôsobnosti dozornej činnosti Inšpekcie práce ministerstva patria sekcie a úrady MV SR, rozpočtové a príspevkové organizácie, akciové spoločnosti a školy podľa organizačného členenia  MV SR.
V roku 2010 boli inšpekciou práce uskutočnené kontroly pracovných podmienok, ktoré sa uskutočnili za účelom získania relevantných informácií pre projektovú prípravu plánovaných stavieb, rekonštrukcií a modernizácií objektov MV SR. 
Z prehľadu podľa tabuľkovej prílohy (tabuľka č. 2) vyplýva, že počet kontrolovaných subjektov v roku 2010 klesol o 6 subjektov. 
Medzi najzávažnejšie nedostatky zistené inšpekciou práce patrili
a)	chýbajúca základná technická dokumentácia od výrobcu vyhradených technických zariadení plynových a tlakových, ktorá ustanovuje základné požiadavky na zaistenie BOZP,
b)	chýbajúca technická dokumentácia existujúceho stavu elektrickej inštalácie, nevyhovujúci, v niektorých prípadoch nebezpečný, bezpečnosť a ochranu zdravia ohrozujúci stav elektrickej inštalácie, elektrických zariadení a bleskozvodových sústav,
c)	zlý technický stav stavebných objektov a prevádzkových priestorov, ako napr. vonkajších a vnútorných omietok, podláh, výplní otvorov a iné nedostatky,
d)	nevyhovujúce priestorové a technické zariadenia budov a pracovísk vzhľadom na počet osôb zdržujúcich sa na pracoviskách,
e)	neodstraňovanie nedostatkov zistených pri odborných prehliadkach a skúškach technických a vyhradených technických zariadení a nedostatkov zistených pri vykonávaní pravidelných ročných previerok pracovísk a zanedbávanie ich údržby, vrátane používania spôsobom, ktorý ohrozoval BOZP.
Inšpekciou práce bolo celkove posúdených 27 projektových dokumentácií, pri ktorých bola poradenská činnosť orientovaná hlavne pre zodpovedných projektantov a budúcich užívateľov stavebných a konštrukčných diel (ďalej len „dielo“), lebo v mnohých prípadoch 
a)	projekt diela a následne realizácia diela sa odvolávala na neplatné všeobecne záväzné právne predpisy a technické normy ustanovujúce BOZP,
b)	v pripravovaných návrhoch projektu diela neboli vyhodnotené a zohľadnené predpokladané podmienky, najmä informácie o použitých materiáloch, o bezpečnom umiestnení technických a vyhradených technických zariadení, o inštalácii a bezpečnom používaní diela a lehotách na vykonávanie ich kontroly, údržby a opráv,
c)	konštrukčná dokumentácia vyhradených technických zariadení nebola vopred posúdená oprávnenou právnickou osobou v súlade s príslušnými opatreniami pri uvádzaní týchto výrobkov na trh.

5.	Nápravné a sankčné opatrenia dozorného orgánu
V roku 2010 inšpekcia práce nenavrhla žiadne nápravné a sankčné opatrenia voči útvarom MV SR. 
Nápravné opatrenia sa navrhovali voči spracovateľom projektovej dokumentácie diela vo forme odborných posudkov k dokumentácii, pričom dodržiavanie navrhnutých opatrení na odstránenie zistených nedostatkov sa kontrolovalo pri preberacom konaní a pri odovzdaní diela do používania, lebo mnohé dodávateľské organizácie venujú malú pozornosť BOZP, pričom dielo nespĺňalo v niektorých prípadoch podmienky všeobecne záväzných právnych a technických predpisov platných pre ich uvedenie do používania.

6.	Stav a vývoj pracovných úrazov
V pôsobnosti MV SR sa v roku 2010 evidovali tieto úrazy:
a)	jeden smrteľný úraz; tzn. o jeden viac ako v roku 2009,
b)	71 závažných úrazov s  pracovnou neschopnosťou (ďalej len „PN“) vyššou ako 42 pracovných dní; tzn. o 14 menej ako v roku 2009,
c)	272 registrovaných úrazov s PN od 4 do 42 dní; tzn o 37 úrazov menej ako v roku 2009.
Počet úrazov a lineárny trend vývoja úrazovosti za roky 2001 až 2010 na ministerstve je znázornený v grafe.

Z analýzy štatistických údajov uvedených v grafe sa môže vyvodiť záver, že vývoj smrteľnej úrazovosti za roky 2001 až 2010 nemá stúpajúci trend. Pri závažných úrazoch s PN nad 43 dní v sledovanom období má stúpajúci trend, pri ostatných registrovaných úrazoch s PN 4 až 42 dní v sledovanom období má klesajúci trend.
Zo štatistických ukazovateľov podľa  členenia zdrojových skupín smrteľných úrazov za roky 2001 až 2010 vyplýva, že väčšina smrteľných úrazov bola kumulovaná v skupine        „I. Dopravné prostriedky“ s počtom 11 úrazov, tzn. 52,4 % (tabuľka č. 8). Z hľadiska príčin úrazov bola väčšina úrazov kumulovaná v skupine „11 Ohrozenie inými osobami“ s počtom úrazov 9,  tzn. 42,9 % (tabuľka č.9) .
Zo závažných úrazov v roku 2010 bola väčšina úrazov z hľadiska zdrojov úrazov kumulovaná v skupine „X. Iné zdroje“ s počtom 22 úrazov, tzn. 31,0 %  a v skupine „IV. Pracovné, prípadne cestné dopravné priestory ako zdroje pádu osôb“ s počtom 20 úrazov, tzn. 20 % (tabuľka č. 8). Z hľadiska príčin úrazov bola väčšina úrazov kumulovaná v skupine „12 Nedostatok osobných predpokladov na riadny výkon štátnej služby alebo práce“ s počtom úrazov 22, tzn. 31,0 % a v skupine „14 Nezistené príčiny“ s počtom úrazov 15, tzn. 21,1 % (tabuľka č. 10).
Z registrovaných úrazov v roku 2010 bola väčšina úrazov z hľadiska zdrojov úrazov kumulovaná v skupine „XI. Iné zdroje“ s počtom 74 prípadov, tzn. 27,6 % a v skupine „IV Pracovné, prípadne cestné dopravné priestory ako zdroje pádu osôb“ s počtom 65 úrazov, tzn. 24,3 % (tabuľka č. 11). Z hľadiska príčin úrazov bola väčšina úrazov kumulovaná v skupine „12 Nedostatok osobných predpokladov na riadny výkon štátnej služby alebo práce“ s počtom úrazov 79, tzn. 29,5 % a v skupine „11 Ohrozenie inými osobami“ s počtom úrazov 66, tzn. 24,6 % (tabuľka č. 12).

7.	Spolupráca dozorného orgánu
Dlhodobá aktívna forma spolupráce inšpekcie práce je orientovaná do spolupráce s ostatnými ozbrojenými zložkami, najmä s inšpekciou práce Ministerstva obrany Slovenskej republiky. Spolupráca je orientovaná na výmenu skúseností pri aplikácii všeobecne záväzných právnych predpisov upravujúcich oblasť BOZP v konkrétnych podmienkach ozbrojených zložiek.
V roku 2010 bola kladne hodnotená aj účasť zástupcov inšpekcie práce na zasadnutiach akreditačnej komisie pre BOZP Národného inšpektorátu práce.
Na základe požiadania Ministerstva práce, sociálnych vecí a rodiny Slovenskej republiky (ďalej len „MPSVR SR“) sa zástupcovia inšpekcie práce aktívne zapojili do pripomienkového konania k návrhu vyhlášky, ktorou sa ustanovujú podrobnosti na zaistenie BOZP v doprave.

8.	Opatrenia dozorného orgánu na zlepšenie stavu
So zreteľom na ciele štátnej politiky v oblasti bezpečnosti a ochrany zdravia, najmä tých, ktoré sa týkajú znižovania miery úrazovosti o 25 % do roku 2012 je žiaduce v podmienkach MV SR zvýšiť preventívne výkony inšpekcie práce. 
Je potrebné
a)	presadzovať dôsledné realizovanie systémových prvkov riadenia v oblasti BOZP primerané k špecifickým podmienkami výkonu štátnej služby príslušníkov a zamestnancov MV SR,
b)	zvýšiť právne povedomie v oblasti BOZP s osobitným zreteľom na skupinu  nadriadených a vedúcich zamestnancov vrcholového a stredného článku riadenia prostredníctvom výchovy, vzdelávania a poradenstva, vrátane vzdelávania inšpektorov inšpekcie práce a odborných zamestnancov bezpečnostnotechnickej služby ministerstva,
c)	prehodnotiť počty zamestnancov, ktorí zabezpečujú plnenie odborných úloh v oblasti bezpečnostnotechnickej služby a zabezpečiť ich personálne stabilizovanie, vrátane adekvátneho finančného ohodnotenia práce,
d)	pravidelne organizovať odborné stretnutia inšpektorov práce a zamestnancov bezpečnostnotechnickej služby za účelom využívania dosiahnutých pozitívnych skúseností, vrátane skúseností z iných rezortov kde pôsobia ozbrojené zložky.